Virallinen lehti nro C 118 , 29/04/1999 s. 0070



KIRJALLINEN KYSYMYS E-2403/98 esittäjä(t): Doeke Eisma (ELDR) komissiolle (27. heinäkuuta 1998) Aihe: Katalysaattori, ilokaasu ja kasvihuoneilmiö Onko komissio tietoinen Yhdysvaltojen ympäristönsuojeluviraston (EPA) äskettäin julkaisemista tiedoista, joiden mukaan uuden sukupolven kolmitiekatalysaattorit tekevät typpioksidien ja hiilidioksidien kaltaiset kaasut tehokkaammin vaarattomammiksi kuin vanhat katalysaattorit, mutta tuottavat tästä syystä kuitenkin enemmän ilokaasua (N2O)? Onko komissio lisäksi tietoinen, että näiden uusien kolmitiekatalysaattorien ilokaasupäästöjen määrä vaihtelee auton käytöstä ja katalysaattorin lämpötilasta riippuen, minkä vuoksi ilokaasupäästöistä on vaikeaa tehdä luotettavia arviointeja? Mitä komissio aikoo tehdä tämän ilokaasupäästöjen valvontaan liittyvän mittausongelman (ehdotus KOM(98) 0108)(1) ja mahdollisten uusien katalysaattoreita koskevien normien säätämisen suhteen (Auto Oil II)? Miten komissio aikoo toimia ilokaasupäästöjen suhteen, kun otetaan huomioon tieliikenteen kasvu ja se, että ilokaasu on kolmesataa kertaa tehokkaampi lämmön poistumisen estäjä kuin CO2? Komission jäsenen Martin Bangemanninkomission puolesta antama vastaus (22. lokakuuta 1998) Ympäristönsuojeluviraston (EPA) kertomusta(2), johon parlamentin jäsen viittaa, on vastikään ajantasaistettu Yhdysvaltain ympäristönsuojeluviraston liikkuvien lähteiden osaston (EPA-OMS) lisäkertomuksella(3). EPA-OMSin kertomuksessa tarkastellaan kriittisesti EPAn kertomuksessa esitettyjä päätelmiä ja kuvaillaan tuloksia, jotka on saatu EPA-OMSin laitoksella uusille ja vanhemmille yhdysvaltalaisille moottoriajoneuvoille suoritetuissa ilokaasupäästöjä (N2O) mittaavissa erityistesteissä. Kyseistä mittausohjelmaa jatketaan eikä sen perusteella ajoneuvojen N2O-päästöjen mittaamisessa näyttäisi olevan ongelmia. EPA-OMSin tutkimuksen mukaan polttoaineen rikkipitoisuus vaikuttaa merkittävästi N2O-päästöihin (väitettä tukevat eurooppalaiset tutkimustiedot). Mitä vähemmän polttoaine sisältää rikkiä, sitä vähäisempiä ovat N2O-päästöt. Myös ajoneuvot, jotka on varustettu nykyaikaisella päästöjen jälkikäsittelyjärjestelmällä, esimerkiksi uusimmalla kolmitiekatalysaattoritekniikalla, tuottavat vähemmän N2O-päästöjä kuin vanhemmat ajoneuvotyypit, joita ei ole varustettu yhtä nykyaikaisilla katalysaattoreilla. Ajoneuvolla ajettu kilometrimäärä ei näytä merkittävästi vaikuttavan N2O-päästöihin. Komissiolla on säännöllisin väliajoin kokouksia EPA-OMSin edustajien kanssa, ja kyseisestä tutkimuksesta keskustellaan seuraavassa kokouksessa lokakuun 1998 puolivälissä. Euroopan parlamentin ja neuvoston välillä kesäkuun 1998 lopulla käydyssä sovittelumenettelyssä päästiin sopimukseen Auto Oil-ohjelman tulevaisuuden moottoriajoneuvojen päästötasoihin ja polttoaineen laatuun liittyvästä toimenpidepaketista. Kyseisessä sopimuksessa komissiota kehotetaan tekemään vuoden 1999 jälkeen ehdotuksia, joissa muun muassa otetaan huomioon muiden toimenpiteiden, polttoaineisiin ja ajoneuvoihin liittyvät toimenpiteet mukaan luettuina, vaikutus pitkän aikavälin ilman laatua koskevien yhteisön tavoitteiden saavuttamiseen tekniikan kehityksen ja ilman saastumista koskevien uusien tutkimustulosten valossa. Tämän toimeksiannon perusteella komissio ottaa huomioon kaikki uudet, vahvistetut tutkimustulokset, joiden pohjalta saattaa tulevaisuudessa osoittautua tarpeelliseksi harkita raja-arvojen asettamista tietyille moottoriajoneuvojen päästöille, joita ei vielä säännellä. Yhteisöllä on kunnianhimoinen strategia henkilöautojen CO2-päästöjen vähentämiseksi. Henkilöautojen polttoainetehokkuutta merkittävästi parantavat toimenpiteet, joihin liittyvät rikkipitoisuudeltaan alhaiset polttoaineet sekä matkustajakilometrien vähentäminen ja vaihtojen edistäminen eri kuljetusmuotojen välillä, vähentävät myös N2O-päästöjä. (1) EYVL C 120, 18.4.1998, s. 22. (2) "Draft Inventory of US Greenhouse Gas Emissions and Sinks 1990-1996", maaliskuu 1998. (3) "Emissions of Nitrous Oxide from Highway Mobile Sources", EPA420-R-98-009, elokuu 1998.